Ritratt: Miguela Xuereb  Il-kumpanija li tmexxi l-Ajruport Internazzjonali ta' Malta, l-MIA, laqgħet id-deċiżjoni tal-awtoritajiet tas-saħħa li jibdew jiġu aċċettati l-verżjonijiet diġitali tad-dokumenti meħtieġa għad-dħul f'Malta. Dawn jinkludu ċ-ċertifikat diġitali tal-vaċċin tar-Renju Unit u d-digital Passenger Location Form (dPLF), li tagħmel parti minn sistema usa' Ewropea. Dawn iċ-ċertifikati diġitali bdew jiġu aċċettati mill-bieraħ għal dawk li jivvjaġġaw lejn Malta mill-Unjoni Ewropea u mir-Renju Unit. Fi stqarrija, l-MIA qalet li dan huwa pass importanti li mistenni jtejjeb l-esperjenza tat-turisti li jaslu Malta. Aqra aktar Bżonn apparat li jivverifika d-dokumenti tal-Covid-19 – MIA L-MIA kienet diġà appellat lill-awtoritajiet biex jitnedew verżjonijiet diġitali tad-dokumenti sabiex jonqos il-kaos fl-ajruport. X'kienet is-sitwazzjoni fl-ajruport? Kjus ma jispiċċaw qatt fl-ajruport L-MIA appellat lil kull min se jivvjaġġa lejn il-Gżejjer Maltin biex jikkopera billi jissottometti b'mod diġitali d-dokumenti għad-dħul fil-pajjiż. Dan għaliex hemm probabbiltà kbira li xi passiġġieri jaslu Malta bid-dokumenti neqsin jew ipprintjati u, għalhekk, ikunu jeħtieġu l-verifikazzjoni manwali mir-rappreżentanti tas-saħħa pubblika. Ir-rekwiżiti għall-ivvjaġġar speċifiċi għal pajjiżi differenti, u l-aġġornamenti relatati mal-Covid-19, jinsabu fis- sit elettroniku tal-Ajruport .